title: Решение (ОВППС) 2015/439 на Съвета от 16 март 2015 година за удължаване на мандата на специалния представител на Европейския съюз за Сахел

text:
               17.3.2015

               BG

               Официален вестник на Европейския съюз

               L 72/27

         РЕШЕНИЕ (ОВППС) 2015/439 НА СЪВЕТА
   от 16 март 2015 година
   за удължаване на мандата на специалния представител на Европейския съюз за Сахел
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 33 и член 31, параграф 2 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 18 март 2013 г. Съветът прие Решение 2013/133/ОВППС (1) за назначаване на г-н Michel Dominique REVEYRAND — DE MENTHON за специален представител на Европейския съюз (СПЕС) за Сахел. Мандатът на СПЕС е удължен с Решение 2014/130/ОВППС (2) на Съвета и изтича на 28 февруари 2015 г.

               (2)

               Мандатът на СПЕС следва да бъде удължен с още осем месеца.

               (3)

               СПЕС ще изпълнява мандата си в ситуация, която може да се влоши и да попречи на постигането на целите на външната дейност на Съюза, определени в член 21 от Договора,

         ПРИЕ НАСТОЯЩОТО РЕШЕНИЕ:
   Член 1
   Специален представител на Европейския съюз
   1.   Мандатът на г-н Michel Dominique REVEYRAND — DE MENTHON като СПЕС за Сахел се удължава до 31 октомври 2015 г. Мандатът на СПЕС може да бъде прекратен по-рано, ако Съветът вземе решение за това по предложение на върховния представител на Съюза по въпросите на външните работи и политиката на сигурност (ВП).
   2.   За целите на мандата на СПЕС Сахел обхваща зоната, която е от първостепенно значение в стратегията на ЕС за сигурността и развитието на Сахел („стратегията“), а именно Буркина Фасо, Чад, Мали, Мавритания и Нигер. По въпроси с по-широко регионално отражение СПЕС установява диалог с други държави и регионални или международни образувания извън Сахел, както и от Западна Африка и Гвинейския залив, когато това е уместно.
   3.   Предвид необходимостта от регионален подход спрямо взаимосвързаните предизвикателства, пред които е изправен регионът, СПЕС за Сахел работи в тясна консултация с други релевантни СПЕС, включително СПЕС за региона на Южното Средиземноморие, СПЕС за правата на човека и СПЕС за Африканския съюз.
   Член 2
   Цели на политиката
   1.   Мандатът на СПЕС се основава на целта на политиката на Съюза по отношение на Сахел да допринася активно към регионалните и международните усилия за постигане на траен мир, сигурност и развитие в региона. Освен това СПЕС се стреми да увеличи качеството, интензивността и въздействието на многостранния ангажимент на Съюза в Сахел.
   2.   СПЕС допринася за развитието и прилагането на подхода на Съюза, обхващащ всички аспекти на действие на Съюза, по-специално в областта на политиката, сигурността и развитието, включително стратегията, както и за координацията на всички релевантни инструменти за действие на Съюза.
   3.   На първо време вниманието се насочва приоритетно към Мали и неговото дългосрочно стабилизиране и към регионалните аспекти на конфликта там.
   4.   По отношение на Мали целите на политиката на Съюза са чрез координирано и ефективно използване на всичките си инструменти да насърчи връщането на Мали и неговия народ по пътя на мира, помирението, сигурността и развитието. Особено внимание следва да се обърне на Буркина Фасо и Нигер, по-специално с оглед на перспективата за избори в тези държави.
   Член 3
   Мандат
   1.   С оглед постигане на целите на политиката на Съюза по отношение на Сахел, мандатът на СПЕС е:

               а)

               да допринася активно за прилагането, координацията и по-нататъшното развитие на всеобхватния подход на Съюза спрямо регионалната криза въз основа на стратегията, с оглед засилването на цялостната съгласуваност и ефективност на дейностите на Съюза в Сахел, по-специално в Мали;

               б)

               да сътрудничи с всички релевантни участници в региона, правителства, регионални власти, регионални и международни организации, гражданското общество и диаспората, с оглед постигане на целите на Съюза и да допринася за по-добро разбиране на ролята на Съюза в Сахел;

               в)

               да представлява Съюза в съответните регионални и международни форуми, в т.ч. Групата за подкрепа и наблюдение на положението в Мали, както и да осигурява информираност относно подкрепата на Съюза за управлението на кризи и предотвратяването на конфликти, включително военната мисия на Европейския съюз в подкрепа на обучението на въоръжените сили на Мали (EUTM Мали) и мисията на Европейския съюз по линия на ОПСО в Нигер (EUCAP Sahel Niger);

               г)

               да поддържа тясно сътрудничество с ООН, по-конкретно със специалния представител на Генералния секретар за Западна Африка и специалния представител на Генералния секретар за Мали, Африканския съюз (АС), по-специално върховния представител на АС за Мали и Сахел, Икономическата общност на западноафриканските държави (ECOWAS) и други водещи национални, регионални и международни участници, включително с други специални пратеници за Сахел, както и със съответните органи в района на Магреба;

               д)

               да наблюдава отблизо регионалните и трансграничните аспекти на кризата, включително тероризма, организираната престъпност, контрабандата на оръжие, трафика на хора, трафика на наркотици, бежанския и миграционния поток и свързаните финансови потоци; в тясно сътрудничество с координатора на ЕС за борба с тероризма да допринася за прилагането на стратегията на ЕС за борба с тероризма;

               е)

               да поддържа редовни политически контакти на високо равнище с държавите от региона, които са засегнати от тероризма и международната престъпност, за да осигури последователен и всеобхватен подход и да гарантира ключовата роля на Съюза в международните усилия за борба с тероризма и международната престъпност. Това включва активна подкрепа на Съюза за изграждането на регионален капацитет в сектора на сигурността, както и осигуряване на адекватна реакция на първопричините за тероризъм и международна престъпност в Сахел;

               ж)

               да следи отблизо политическите и свързаните със сигурността последици от хуманитарните кризи в региона;

               з)

               по отношение на Мали да допринася към регионалните и международните усилия за разрешаване на кризата в Мали, по-специално за пълно завръщане към конституционен ред и управление на цялата територия и за достоверен национален приобщаващ диалог, водещ до устойчиво политическо споразумение;

               и)

               да насърчава институционалното изграждане, реформата на сектора за сигурност и изграждането на дългосрочен мир и помирение в Мали;

               й)

               да допринася, в сътрудничество със СПЕС за правата на човека, за изпълнението на политиката на Съюза в областта на правата на човека в региона, включително насоките на ЕС относно правата на човека, и по-специално насоките на ЕС относно децата и въоръжените конфликти и относно насилието срещу жени и момичета и борбата с всички форми на дискриминация срещу тях, и на политиката на Съюза относно жените, мира и сигурността, включително чрез наблюдение и доклади за развитието на събитията, както и изготвяне на препоръки в тази област, поддържане на редовни контакти със съответните власти в Мали и в региона, с офиса на Прокурора на Международния наказателен съд, със службата на Върховния комисар по правата на човека, както и със защитниците на правата на човека и наблюдателите в региона;

               к)

               да наблюдава и докладва относно спазването на съответните резолюции на Съвета за сигурност на ООН (СС на ООН), и по-конкретно резолюции 2056 (2012), 2071 (2012), 2085 (2012) и 2100 (2013) на СС на ООН.

         2.   За целите на изпълнението на своя мандат СПЕС, inter alia:

               а)

               осигурява експертни становища и докладва относно формулирането на позициите на Съюза на регионални и международните форуми, когато е уместно, така че активно да насърчава и укрепва глобалния подход на Съюза спрямо кризата в Сахел;

               б)

               проследява всички дейности на Съюза и осъществява тясно сътрудничество с всички съответни делегации на Съюза.

         Член 4
   Изпълнение на мандата
   1.   СПЕС отговаря за изпълнението на мандата, като действа под ръководството на ВП.
   2.   Комитетът по политика и сигурност (КПС) поддържа тесни връзки със СПЕС и е основното му звено за контакт със Съвета. КПС предоставя стратегически насоки и политическо ръководство на СПЕС в рамките на мандата, без да се засягат правомощията на ВП.
   3.   СПЕС работи в тясна координация с Европейската служба за външна дейност (ЕСВД) и съответните отдели в нея, по-специално с координатора за Сахел.
   Член 5
   Финансиране
   1.   Референтната сума, предназначена за покриване на свързаните с мандата на СПЕС разходи за периода от 1 март 2015 г. до 31 октомври 2015 г., възлиза на 900 000 EUR.
   2.   Управлението на разходите се извършва в съответствие с процедурите и правилата, приложими към общия бюджет на Съюза.
   3.   Управлението на разходите се урежда с договор между СПЕС и Комисията. СПЕС се отчита пред Комисията за всички направени разходи.
   Член 6
   Сформиране и състав на екипа
   1.   В рамките на мандата на СПЕС и на предоставените финансови средства СПЕС отговаря за сформирането на своя екип. Екипът включва експерти по специфични въпроси на политиката и сигурността съобразно изискванията на мандата. СПЕС предоставя своевременно на Съвета и Комисията информация за състава на екипа.
   2.   Държавите членки, институциите на Съюза и ЕСВД могат да предлагат командироването на персонал, който да работи със СПЕС. Възнаграждението на командированите към СПЕС служители се поема от съответната държава членка, институция на Съюза или ЕСВД. Експертите, командировани от държавите членки в институциите на Съюза или в ЕСВД, могат също да бъдат командировани към СПЕС. Договорно наетите членове на международния персонал са граждани на държава членка.
   3.   Целият командирован персонал остава под административното ръководство на изпращащата държава членка, институцията на Съюза или ЕСВД и изпълнява задълженията си и действа в интерес на изпълнението на мандата на СПЕС.
   4.   Персоналът на СПЕС е разположен в същите сгради като съответните отдели на ЕСВД или делегациите на Съюза, така че да се осигури съгласуваност и последователност на дейностите им.
   Член 7
   Привилегии и имунитети на СПЕС и на членовете на персонала на СПЕС
   Привилегиите, имунитетите и допълнителните гаранции, необходими за изпълнението и безпрепятственото провеждане на мисията на СПЕС и на членовете на неговия персонал, се договарят с приемащите страни в зависимост от случая. За тази цел държавите членки и ЕСВД предоставят цялото необходимо съдействие.
   Член 8
   Сигурност на класифицираната информация на ЕС
   СПЕС и членовете на екипа на СПЕС спазват принципите и минималните стандарти за сигурност, установени с Решение 2013/488/ЕС на Съвета (3).
   Член 9
   Достъп до информация и логистична подкрепа
   1.   Държавите членки, Комисията, ЕСВД и Генералният секретариат на Съвета гарантират достъпа на СПЕС до всяка информация от значение за него.
   2.   Делегациите на Съюза и/или държавите членки, в зависимост от случая, осигуряват логистична подкрепа в региона.
   Член 10
   Сигурност
   В съответствие с политиката на Съюза относно сигурността на персонала, разположен извън границите на Съюза за оперативни нужди съгласно дял V от Договора, СПЕС предприема всички разумно приложими мерки, съобразно мандата си и въз основа на обстановката от гледна точка на сигурността в географския регион, за който отговаря, за сигурността на целия персонал под неговото пряко ръководство, по-специално като:

               а)

               изготвя конкретен план за сигурност въз основа на насоките от ЕСВД, който включва конкретни физически, организационни и процедурни мерки за сигурност, уреждащи управлението на безопасното придвижване на персонала към и в рамките на географския район, както и управлението на инциденти, свързани със сигурността, и план на мисията за действие при извънредни обстоятелства и за евакуация;

               б)

               гарантира, че целият персонал, разположен извън Съюза, е застрахован за висок риск съобразно условията в географския район;

               в)

               гарантира, че всички членове на екипа, които се разполагат извън Съюза, включително местно наетият персонал, са преминали подходящо обучение за сигурност преди или непосредствено след пристигането си в географския район, въз основа на степента на риск, определена за същия район;

               г)

               гарантира, че се изпълняват всички приети препоръки, направени в резултат на извършените редовни оценки на сигурността, и представя на Съвета, ВП и Комисията писмени доклади относно тяхното изпълнение и относно други свързани със сигурността въпроси в рамките на доклада за напредъка и на доклада за изпълнението на мандата.

         Член 11
   Докладване
   1.   СПЕС представя редовни доклади на ВП и КПС. При необходимост СПЕС докладва и пред работните групи на Съвета. Редовните доклади се разпространяват чрез мрежата COREU. СПЕС може да представя доклади и пред Съвета по външни работи. В съответствие с член 36 от Договора СПЕС може да участва в информирането на Европейския парламент.
   2.   СПЕС докладва за най-удачните начини за реализиране на инициативите на Съюза, като например приноса на Съюза към реформите, както и по политическите аспекти на съответните проекти на Съюза за развитие, в координация с делегациите на Съюза в региона.
   Член 12
   Координация с други участници от Съюза
   1.   В рамките на стратегията СПЕС допринася за единството, съгласуваността и ефективността на политическата и дипломатическата дейност на Съюза и съдейства за осигуряване на съгласувано използване на всички инструменти на Съюза и на действията на държавите членки с оглед постигане на целите на политиката на Съюза.
   2.   Дейностите на СПЕС се координират с тези на делегациите на Съюза и на Комисията, както и с дейностите на други СПЕС в региона. СПЕС провежда редовни брифинги за мисиите на държавите членки и делегациите на Съюза в региона.
   3.   На място се поддържат тесни връзки с ръководителите на делегациите на Съюза и с ръководителите на мисии на държавите членки. СПЕС, в тясно сътрудничество със съответните делегации на Съюза, осигурява политическо ръководство на място за ръководителите на мисиите EUCAP Sahel Niger и EUCAP Sahel Mali и за командващия мисията EUTM Мали. СПЕС, командващият мисията EUTM Мали и командващият гражданските операции за EUCAP Sahel Niger и EUCAP Sahel Mali се консултират взаимно, когато е необходимо.
   Член 13
   Преглед
   Изпълнението на настоящото решение и неговата съгласуваност с други форми на приноса на Съюза за региона подлежат на редовен преглед. До края на август 2015 г. СПЕС представя на Съвета, ВП и Комисията изчерпателен доклад за изпълнението на мандата.
   Член 14
   Влизане в сила
   Настоящото решение влиза в сила в деня на приемането му.
   То се прилага от 1 март 2015 г.

      Съставено в Брюксел на 16 март 2015 година.

            За Съвета

            Председател

         F. MOGHERINI

      (1)  Решение 2013/133/ОВППС на Съвета от 18 март 2013 г. за назначаване на специалния представител на Европейския съюз за Сахел (ОВ L 75, 19.3.2013 г., стр. 29).

      (2)  Решение 2014/130/ОВППС на Съвета от 10 март 2014 г. за продължаване на мандата на специалния представител на Европейския съюз за Сахел (ОВ L 71, 12.3.2014 г., стр. 14).

      (3)  Решение 2013/488/ЕС на Съвета от 23 септември 2013 г. относно правилата за сигурност за защита на класифицирана информация на EC (ОВ L 274, 15.10.2013 г., стр. 1).


title: Решение на Съвета от 27 юни 1977 година за създаване на Консултативен комитет по обучение на медицински сестри

text:
Важна правна забележка

|

31977D0454

Официален вестник n° L 176 , 15/07/1977 стр. 0011 - 0012 специално финландско издание: глава 6 том 1 стр. 0207  специално гръцко издание: глава 06 том 1 стр. 0261  специално шведско издание: глава 6 том 1 стр. 0207  специално испанско издание: глава 06 том 2 стр. 0012  специално португалско издание глава 06 том 2 стр. 0012  специално чешко издание глава 01 том 01 стр. 85  - 86 специално испанско издание глава 01 том 01 стр. 85  - 86 специално унгарско издание глава 01 том 01 стр. 85  - 86 специално литвийско издание глава 01 том 01 стр. 85  - 86 LV.ES глава 01 том 01 стр. 85  - 86 MT.ES глава 01 том 01 стр. 85  - 86 PL.ES глава 01 том 01 стр. 85  - 86 SK.ES глава 01 том 01 стр. 85  - 86 специално словенско издание глава 01 том 01 стр. 85  - 86

		19770627Решение на Съветаот 27 юни 1977 годиназа създаване на Консултативен комитет по обучение на медицински сестри(77/454/ЕИО)СЪВЕТЪТ НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската икономическа общност,като взе предвид предложението на Комисията,като има предвид, че в своята Резолюция от 6 юни 1974 г. относно взаимното признаване на дипломи, сертификати и други доказателства за формална квалификация Съветът се обяви в подкрепа на създаването на консултативни комитети;като има предвид, че в контекста на взаимното признаване на дипломи, сертификати и други доказателства за формална квалификация по общи сестрински грижи и в контекста на сестринските грижи, предоставени от всеки друг персонал, е важно да се гарантират сравнително високи стандарти на обучение;като има предвид, че за да се допринесе за постигането на тази цел, е желателно да се създаде консултативен комитет, който да съветва Комисията,РЕШИ:Член 1Към Комисията се създава Консултативен комитет по обучение на медицински сестри, наричан по-долу "Комитетът".Член 21. Задачата на Комитета е да подпомогне осигуряването на сравнително високи стандарти на обучение на различни категории сестрински персонал в Общността.2. Комитетът осъществява тази задача по-специално чрез следните средства:- обмен на изчерпателна информация за методите на обучение, както и за съдържанието, нивото и структурата на теоретичното и практическото обучение в държавите-членки,- обсъждане и консултации с цел разработване на общ подход към стандартите, които да бъдат постигнати при обучението на сестрински персонал и когато е подходящо, към структурата и съдържанието на това обучение,- наблюдение на приспособяването на посоченото по-горе обучение към развитието на практиката по оказване на сестрински грижи, на медицинската и обществена наука и педагогическите методи.3. Комитетът съобщава на Комисията и на държавите-членки своите становища и препоръки, включително, когато намери за подходящо, предложения за изменение на разпоредбите, отнасящи се до обучението, в директивите, отнасящи се до дейността на медицински сестри, като Директиви 77/452/ЕИО [1] и 77/453/ЕИО [2].4. Комитетът също така съветва Комисията по всеки въпрос, които тя отнася до него във връзка с обучението на медицински сестри.Член 31. Комитетът се състои от трима експерти от всяка държава-членка, както следва:- един експерт от професионалната практика;- един експерт от институциите, извършващи обучение на медицински сестри;- един експерт от компетентните власти на държавите-членки.2. Всеки член има заместник. Заместниците могат да присъстват на заседанията на Комитета.3. Членовете и заместниците, посочени в параграфи 1 и 2, се определят от държавите-членки. Членовете, посочени в параграф 1, първо и второ тире, и техните заместници се определят по предложение на практикуващите професията медицински сестри и на институциите, извършващи обучение на медицински сестри. Така определените членове и заместници се назначават от Съвета.Член 41. Мандатът на член на Комитета е три години. След изтичане на мандата членовете на Комитета запазват постовете си, докато не бъдат сменени или преназначени.2. Мандатът на член на Комитета може да се прекрати преди изтичане на тригодишния период при оставка или смърт, или заместване от друг в съответствие с процедурата, предвидена в член 3. Така назначеният заместник изпълнява длъжността за остатъка от мандата.Член 5Комитетът избира председател и двама заместник-председатели от своите членове. Комитетът приема свой процедурен правилник. Дневният ред за заседанията се изработва от председателя на Комитета след консултации с Комисията.Член 6Комитетът може да създава работни групи, да призовава и да допуска наблюдатели или експерти, които да го подпомагат при специфични аспекти на работата му.Член 7Секретариатът на Комитета се осигурява от Комисията.Съставено в Люксембург на 27 юни 1977 година.За СъветаПредседателJ. Silkin[1] ОВ L 176, 15.7.1977 г., стр. 1.[2] ОВ L 176, 15.7.1977 г., стр. 8.--------------------------------------------------


title: Решение № 862/2010/ЕС на Европейския парламент и на Съвета от 22 септември 2010 година относно участието на Съюза в съвместна научноизследователска и развойна програма за Балтийско море (BONUS), предприета от няколко държави-членки  Текст от значение за ЕИП

text:
               30.9.2010

               BG

               Официален вестник на Европейския съюз

               L 256/1

         РЕШЕНИЕ № 862/2010/ЕС НА ЕВРОПЕЙСКИЯ ПАРЛАМЕНТ И НА СЪВЕТА
   от 22 септември 2010 година
   относно участието на Съюза в съвместна научноизследователска и развойна програма за Балтийско море (BONUS), предприета от няколко държави-членки
   (текст от значение за ЕИП)
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз, и по-специално член 185 и член 188, втора алинея от него,
   като взеха предвид предложението на Европейската комисия,
   като взеха предвид становището на Европейския икономически и социален комитет (1),
   в съответствие с обикновената законодателна процедура (2),
   като имат предвид, че:

               (1)

               Решение № 1982/2006/ЕО на Европейския парламент и на Съвета от 18 декември 2006 г. относно Седмата рамкова програма на Европейската общност за научни изследвания, технологично развитие и демонстрационни дейности (2007—2013 г.) (3) („Седмата рамкова програма“) предвижда участието на Общността в научноизследователски и развойни програми, предприети от няколко държави-членки, включително участие в структури, създадени за изпълнение на тези програми, по смисъла на член 169 от Договора за създаване на Европейската общност („Договор за ЕО“).

               (2)

               С Решение 2006/971/ЕО на Съвета от 19 декември 2006 г. относно специфичната програма „Сътрудничество“ в изпълнение на Седмата рамкова програма на Европейската общност за изследвания, технологично развитие и демонстрационни дейности (2007—2013 г.) (4) се насърчава прилагането на мултидисциплинарен подход към научноизследователски теми, свързани с една или повече от темите на Седмата рамкова програма, и във връзка с това инициативата съгласно член 169 от Договора за ЕО в областта на съвместните научни изследвания на Балтийско море се определя като една от областите, подходящи за участие на Общността в съвместно изпълнявани национални научноизследователски програми.

               (3)

               Екосистемата на Балтийско море — полузатворено европейско вътрешно море, представлява един от най-големите в света басейни от бракична вода и беше сериозно засегната от множество природни и дължащи сe на човешка дейност въздействия, като замърсяване от изхвърлени химически оръжия, например бойни газове от времето на Втората световна война, и от съединения на тежки метали, органични вещества, радиоактивни материали и разливи от мазут и нефт. Освен това развитието на селското стопанство в района на отточния басейн на Балтийско море доведе до прекомерното използване на торове и органични материали, водещи до напреднала еутрофизация, както и до въвеждането в околната среда на чужди за ендемичната среда видове. Липсата на устойчива експлоатация на рибните запаси и изменението на климата водят до загуба на първоначалното биологично разнообразие. Тези фактори, наред с продължаващите човешки дейности — включително инфраструктурните проекти по самия бряг на Балтийско море и в непосредствена близост до него, както и в района на отточния басейн на Балтийско море — и в съчетание с неустойчив в екологично отношение туризъм водят до влошаване на естествената околна среда. Всичко това сериозно намалява способността на Балтийско море да осигурява устойчиво благата и услугите, от които хората имат нужда пряко и косвено за получаване на социални, културни и икономически ползи.

               (4)

               Европейският съвет от 14 декември 2007 г. изрази загриженост за състоянието на околната среда в Балтийско море, което е отразено в Съобщението на Комисията от 10 юни 2009 г. до Европейския парламент, Съвета, Европейския икономически и социален Комитет и Комитета на регионите относно Стратегия на Европейския съюз за региона на Балтийско море. Освен това Съветът прикани Комисията да представи предложение за инициатива съгласно член 169 от Договора за ЕО за региона на Балтийско море.

               (5)

               Науката следва да допринесе за справяне с тези предизвикателства и за намиране на решения на неотложните екологични проблеми на Балтийско море. Сериозността на сегашното положение обаче налага задълбочаването в качествено и количествено отношение на осъществяваните понастоящем научни изследвания в Балтийския регион чрез разработване и прилагане на напълно интегриран подход, посредством който съответните научноизследователски програми на всички погранични държави могат да бъдат насочени и съсредоточени с цел решаване на сложните и неотложни въпроси по координиран, ефикасен и ефективен начин.

               (6)

               Понастоящем множество научноизследователски и развойни програми или дейности, предприети поотделно от държави-членки на национално равнище в подкрепа на научноизследователската и развойна дейност в региона на Балтийско море, не са достатъчно координирани на равнището на Съюза, за да се постигне критичната маса, необходима в стратегическите области на научноизследователската и развойна дейност.

               (7)

               Освен това съществуващите за целите на отделни отрасли структури за научноизследователска дейност, които са се развивали през дългия период на самостоятелна национална политика, са трайно установени в националните системи за управление и препятстват развитието и финансирането на мултидисциплинарните, интердисциплинарните и трансдисциплинарните научни изследвания в областта на околната среда, необходими за справяне с предизвикателствата, свързани с Балтийско море.

               (8)

               Въпреки че съществува дългогодишна традиция за сътрудничество в областта на научните изследвания за Балтийско море с държави както в Балтийския регион, така и извън него, на съвместните начинания досега липсваха достатъчни финансови ресурси за оптимално използване на научноизследователския потенциал поради неравномерното развитие и различното икономическо състояние на тези държави, а също и поради големите различия в националните планове, теми и приоритети в областта на научните изследвания.

               (9)

               В работната си програма за 2007—2008 г. от 11 юни 2007 г. за изпълнение на специфичната програма „Сътрудничество“ Комисията предвижда финансова подкрепа за BONUS ERA-NET и ERA-NET PLUS в областта на екологичните изследвания на Балтийско море с цел засилване на сътрудничеството между агенциите за финансиране на научните изследвания на околната среда в Балтийския регион и улесняване на прехода към съвместна научноизследователска и развойна програма за Балтийско море, която да бъде изпълнена въз основа на член 169 от Договора за ЕО.

               (10)

               С BONUS ERA-NET и ERA-NET PLUS бяха постигнати като цяло добри резултати и затова е важно да се осигури продължаването на научноизследователските усилия за справяне с непосредствените екологични предизвикателства.

               (11)

               В съответствие с подхода на Седмата рамкова програма и както бе установено при консултации със заинтересовани страни, осъществени в рамките на BONUS ERA-NET, съществува необходимост от съобразени с политиките научноизследователски програми в Балтийския регион.

               (12)

               Дания, Германия, Естония, Латвия, Литва, Полша, Финландия и Швеция („участващите държави“) се договориха заедно да предприемат съвместната научноизследователска и развойна програма за Балтийско море BONUS (наричана по-долу „BONUS“). BONUS цели да окаже подкрепа за научното развитие и иновациите, като предостави необходимата правна и организационна рамка за сътрудничество между балтийските държави в областта на научните изследвания на околната среда в региона на Балтийско море.

               (13)

               Въпреки че BONUS е до голяма степен съсредоточена върху изследванията на околната среда, тя има пресечни точки с множество свързани научноизследователски програми на Съюза относно широка гама от човешки дейности, които имат съчетано въздействие върху екосистемите, като рибарство, аквакултури, земеделие, инфраструктура (включително в областта на енергетиката), транспорт, обучение и мобилност на научните работници, както и социално-икономически проблеми. BONUS е от голямо значение за редица политики и директиви на Съюза, включително стратегията на Съюза за региона на Балтийско море, общата политика в областта на рибарството, общата селскостопанска политика, Директива 2000/60/ЕО на Европейския парламент и на Съвета от 23 октомври 2000 г. за установяване на рамка за действията на Общността в областта на политиката за водите (5), Директива 2008/56/ЕО на Европейския парламент и на Съвета от 17 юни 2008 г. за създаване на рамка за действие на Съюза в областта на политиката за морска среда (Рамкова директива за морска стратегия) (6), както и за международни ангажименти на Съюза, като плана за действие за Балтийско море на HELCOM („Хелзинкска комисия за защита на водната среда на Балтийско море“). В резултат на това много други области на политиката на Съюза ще имат полза от BONUS.

               (14)

               Участващите държави се съгласиха Съюзът да се включи в BONUS с цел да се увеличи въздействието ѝ.

               (15)

               BONUS следва да включва стратегически етап, следван от етап на изпълнение, за да се даде възможност за осъществяване на консултации с широк кръг заинтересовани страни по стратегически насочен план за научни изследвания, който да може да обхване и нововъзникващите потребности от научни изследвания. На стратегическия етап на BONUS следва да се привлекат за участие допълнителни, отраслово ориентирани агенции за финансиране, за да се повиши още повече степента на интегриране на научните изследвания, имащи за цел задоволяване на междуотрасловите нужди на крайните ползватели, и да се гарантират ефективното използване и отчитане на техните резултати в мерки по линия на политиките и в мерки за управление на ресурсите в широка гама от икономически отрасли.

               (16)

               В края на стратегическия етап Комисията следва да провери дали са налице стратегическият план за научни изследвания, платформите за консултации със заинтересованите страни и правилата и редът за изпълнение, за да може BONUS да навлезе в етапа на изпълнение. Ако е необходимо, Комисията може да направи препоръки за подобряване на стратегическия план за научни изследвания. Преминаването към етапа на изпълнение следва да стане плавно и без забавяния.

               (17)

               Участващите държави се споразумяха да предоставят 50 милиона евро за BONUS. Следва да се разрешат непаричните вноски под формата на достъп и използване на инфраструктури („непарични вноски под формата на ползване на инфраструктура“), при условие че те не представляват значителна част от общото финансово участие. Следва да бъде оценена тяхната стойност, както и ползата от тях за осъществяване на проектите по BONUS.

               (18)

               Участието на Съюза в BONUS не следва да надвишава 50 милиона евро за цялата ѝ продължителност и да е равно, при спазване на това ограничение, на вноската на участващите държави, за да се повиши техният интерес за съвместно осъществяване на BONUS. По-голямата част от финансовата вноска на Съюза следва да бъде предоставена за етапа на изпълнение. За всеки етап следва да се определи максимална стойност. Максималната стойност за етапа на изпълнение следва да бъде увеличена със сумата, останала след приключването на стратегическия етап.

               (19)

               За съвместното изпълнение на BONUS е необходима специална изпълнителна структура, както е предвидено в Решение 2006/971/ЕО. Участващите държави постигнаха съгласие във връзка с такава изпълнителна структура и създадоха Мрежата на балтийски организации за финансиране на науката („BONUS EEIG“), която да изпълни BONUS. BONUS EEIG следва да е получателят на финансовата вноска от Съюза. Като се припомня на участващите държави, че принципът на реален общ бюджет е от голямо значение, всяка участваща държава ще реши в съответствие с общите за BONUS основополагащи правила и процедури дали да управлява собствената си вноска или нейната вноска да бъде управлявана от BONUS EEIG. BONUS EEIG следва да гарантира също така, че изпълнението на BONUS съответства на принципа на добро финансово управление.

               (20)

               Изплащането на финансовата вноска на Съюза следва да е обвързано с поемане на официални ангажименти от страна на компетентните национални органи на участващите държави и с изплащането на техните финансови вноски.

               (21)

               С цел улесняване и опростяване на управлението на вноската на Съюза нейното изплащане за стратегическия етап следва да е обвързано със сключване на споразумение между Комисията, действаща от името на Съюза, и BONUS EEIG за предоставяне на безвъзмездни средства, за което да се прилага Регламент (ЕО) № 1906/2006 на Европейския парламент и на Съвета от 18 декември 2006 г. за определяне на правила за участието на предприятия, научноизследователски центрове и университети в дейности по Седмата рамкова програма и за разпространение на резултатите от научните изследвания (2007—2013 г.) (7).

               (22)

               Изплащането на вноската на Съюза за етапа на изпълнение следва да е обвързано със сключване на споразумение за изпълнение между Комисията, действаща от името на Съюза, и BONUS EEIG, в което да се съдържат подробни договорености за използването на финансовата вноска на Съюза. Тази част от финансовата вноска на Съюза следва да подлежи на непряко централизирано управление в съответствие с член 54, параграф 2, буква в) и член 56 от Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (8) („Финансовият регламент“), както и с член 35, член 38, параграф 2 и член 41 от Регламент (ЕО, Евратом) № 2342/2002 на Комисията от 23 декември 2002 г. относно определянето на подробни правила за прилагането на Регламент (ЕО, Евратом) № 1605/2002 на Съвета относно Финансовия регламент, приложим към общия бюджет на Европейските общности (9).

               (23)

               Всички лихви, начислени по изплатените на BONUS EEIG вноски, следва да бъдат считани за приходи на тази структура и да се предоставят за изпълнението на BONUS.

               (24)

               За да защити финансовите си интереси, Съюзът следва да има право да намали, задържи или прекрати изплащането на финансовата си вноска, в случай че BONUS се изпълнява неточно, частично или със закъснение или в случай че участващите държави не предоставят или предоставят частично или със закъснение приноса си за финансирането на BONUS, в съответствие с условията, предвидени в споразумението, което се сключва между Съюза и BONUS EEIG.

               (25)

               С оглед ефикасното изпълнение на BONUS по време на етапа на изпълнение следва да се предостави финансова подкрепа на участниците в проекти по BONUS, избрани на централно ниво под ръководството на BONUS EEIG чрез покани за представяне на предложения. Предоставянето и изплащането на такава финансова подкрепа за участници в BONUS следва да се извършва по прозрачен и небюрократичен начин и в съответствие с общи правила, съобразени със Седмата рамкова програма.

               (26)

               Въпреки че Съвместният научноизследователски център е част от структурата на Комисията, неговите институти притежават научноизследователски капацитет, който е от значение за BONUS и би могъл да допринесе за изпълнението на програмата. Поради това е уместно да се определи ролята на Съвместния научноизследователски център от гледна точка на условията за неговото финансиране.

               (27)

               С цел да се гарантира еднакво третиране при оценяването на предложенията следва да се спазват същите принципи както приложимите за предложения, представени по Седмата рамкова програма. Поради това оценяването на предложенията следва да се извършва централно под ръководството на BONUS EEIG от независими експерти, добре запознати с местните условия, въз основа на прозрачни общи критерии и финансирането следва да се разпределя в съответствие с одобрено на централно ниво класиране. Класирането на предложенията и на приоритетите следва да бъде одобрено от BONUS EEIG, като се следват стриктно резултатите от независимата оценка, които следва да бъдат обвързващи.

               (28)

               Всяка държава-членка и всяка държава, асоциирана към Седмата рамкова програма, следва да има право да се присъедини към BONUS.

               (29)

               В съответствие с целите на Седмата рамкова програма участието в BONUS на която и да е друга държава, и по-специално на държавите, граничещи с Балтийско море или на чиито територии се намира отточният му басейн, следва да е възможно, когато такова участие е предвидено в съответното международно споразумение и когато и Комисията, и участващите държави са съгласни с това. Съгласно Седмата рамкова програма Съюзът следва да има право да договаря условията, свързани с неговата финансова вноска в BONUS, по отношение на участието в програмата на други държави в съответствие с правилата и условията, предвидени в настоящото решение.

               (30)

               Следва да се предприемат подходящи мерки за предотвратяване на евентуални нередности и измами, а също и необходимите мерки за възстановяване на загубени, неправилно изплатени или неправилно използвани финансови средства в съответствие с Регламент (ЕО, Евратом) № 2988/95 на Съвета от 18 декември 1995 г. относно защитата на финансовите интереси на Европейските общности (10) и Регламент (Евратом, ЕО) № 2185/96 на Съвета от 11 ноември 1996 г. относно контрола и проверките на място, извършвани от Комисията за защита на финансовите интереси на Европейските общности срещу измами и други нередности (11), както и Регламент (ЕО) № 1073/1999 на Европейския парламент и на Съвета от 25 май 1999 г. относно разследванията, провеждани от Европейската служба за борба с измамите (OLAF) (12).

               (31)

               При научноизследователската дейност, извършвана в рамките на BONUS, следва да се спазват етични принципи, съответстващи на общите принципи, установени в Седмата рамкова програма, и да се следват принципите на равнопоставеност на половете и на интегрирането на този въпрос в политиките на Съюза, както и принципа на устойчиво развитие.

               (32)

               Като има предвид междинната оценка, извършена от нея с помощта на независими експерти, добре запознати с местните условия, Комисията следва да оцени качеството и ефективността на изпълнението на BONUS и напредъка, постигнат по отношение на поставените цели, както и да извърши заключителна оценка.

               (33)

               Участниците в BONUS следва да съобщават за резултатите си и да им осигуряват широко разгласяване, по-специално по отношение на сходни, свързани с морето научноизследователски проекти, както и да правят тази информация достъпна за обществеността.

               (34)

               Успешното изпълнение на вече осъществените по линия на BONUS ERA-NET и BONUS ERA-NET PLUS проекти разкри катастрофалното състояние на Балтийско море. Следователно състоянието на околната среда в региона на Балтийско море следва да продължава да бъде обект на по-нататъшни научноизследователски дейности,

         ПРИЕХА НАСТОЯЩОТО РЕШЕНИЕ:
   Член 1
   Финансова вноска на Съюза
   1.   Финансовата вноска на Съюза в съвместната научноизследователска програма за Балтийско море BONUS („BONUS“), предприета съвместно от Дания, Германия, Естония, Латвия, Литва, Полша, Финландия и Швеция („участващите държави“), се предоставя при условията, посочени в настоящото решение.
   2.   Съюзът участва с финансова вноска, която не надвишава 50 милиона евро за цялата продължителност на BONUS, в съответствие с Регламент (ЕО) № 1906/2006 на стратегическия етап и в съответствие с член 54, параграф 2, буква в) от Финансовия регламент на етапа на изпълнението. В рамките на тази максимална стойност финансовата вноска на Съюза се равнява на вноската на участващите държави.
   3.   Финансовата вноска на Съюза се изплаща съвместно от бюджетните кредити, разпределени за всички съответни теми от специалната програма „Сътрудничество“.
   Член 2
   Изпълнение на BONUS
   1.   BONUS се изпълнява от Мрежата на балтийските организации за финансиране на науката („BONUS EEIG“).
   2.   BONUS се изпълнява на два етапа, а именно стратегически етап, следван от етап на изпълнение, в съответствие с приложение I.
   3.   Стратегическият етап на BONUS е с продължителност до 18 месеца. Той е подготвителен етап по отношение на етапа на изпълнение. През стратегическия етап BONUS EEIG изпълнява следните задачи:

               а)

               подготовка на стратегическия план за научни изследвания, в който е формулирана частта относно научното съдържание на BONUS, като се обръща особено внимание на поканите за представяне на предложения в съответствие с целите, определени в Седмата рамкова програма;

               б)

               изграждане на платформи за консултации със заинтересованите страни с цел засилване и институционализиране на участието на заинтересованите страни от всички сектори от значение;

               в)

               определяне на правилата и реда за изпълнение, включително правните и финансовите правила и процедури, разпоредбите относно правата върху интелектуалната собственост, произтичащи от дейностите по BONUS, човешките ресурси и комуникационните аспекти.

         4.   Етапът на изпълнение е с продължителност най-малко пет години. През етапа на изпълнение се публикуват поканите за представяне на предложения с оглед финансиране на проекти, които съответстват на целите на BONUS. Тези покани за представяне на предложения са насочени към транснационални проекти с множество партньори, като се насърчава подходящото участие от страна на малки и средни предприятия, и включват дейности за научни изследвания, технологично развитие, обучение и разпространение на информация. Проектите се подбират съгласно принципите на равнопоставеност, прозрачност, независима оценка, съфинансиране, недопускане на печалба, финансиране занапред и забрана за съчетаване на финансиране от други източници в Съюза. При предоставянето и изплащането на финансирането на участниците в BONUS се следват общи правила, съобразени със Седмата рамкова програма.
   Член 3
   Условия във връзка с финансовата вноска на Съюза
   1.   Финансовата вноска на Съюза през стратегическия етап не надвишава 1,25 милиона евро и се равнява, при спазване на това ограничение, на вноската на участващите държави. Ангажиментът на Съюза за вноска за стратегическия етап се обвързва с изискването за поемането на същия ангажимент от страна на участващите държави.
   2.   Финансовата вноска на Съюза през етапа на изпълнение не надвишава 48,75 милиона евро и се равнява, при спазване на това ограничение, на вноската на участващите държави. Тази максимална стойност може да бъде увеличена със сумата, останала след изпълнението на стратегическия етап. На етапа на изпълнение до 25 % от вноската на участващите държави може да се изразяват в предоставяне на непарична вноска под формата на ползване на инфраструктура.
   3.   Финансовата вноска на Съюза за етапа на изпълнение е обвързана с изпълнението на следните условия:

               а)

               изготвянето от участващите държави на стратегическия план за научни изследвания, платформите за консултации със заинтересованите страни и правилата и реда за изпълнение, посочени в член 2, параграф 3, както и наличието на напредък по отношение на постигането на целите и резултатите, определени в раздел 2 от приложение I. Ако е необходимо, Комисията може да направи препоръки за подобряване на стратегическия план за научни изследвания;

               б)

               демонстриране от BONUS EEIG на нейната способност да изпълнява BONUS, включително да получава, разпределя и наблюдава използването на финансовата вноска на Съюза при условията на непряко централизирано управление в съответствие с член 54, параграф 2, буква в) и член 56 от Финансовия регламент и член 35, член 38, параграф 2 и член 41 от Регламент (ЕО, Евратом) № 2342/2002, както и в съответствие с принципа на добро финансово управление;

               в)

               поддържане и прилагане на подходящ и ефикасен модел за управление на BONUS в съответствие с приложение II;

               г)

               ефикасно осъществяване от BONUS EEIG на дейностите, отнасящи се до етапа на изпълнение на BONUS, определени в приложение I, което изисква отправяне на покани за представяне на предложения с оглед предоставяне на безвъзмездни средства;

               д)

               ангажимент от страна на всички участващи държави да дадат своя принос за финансирането на BONUS и реалното изплащане на финансовите им вноски, и по-специално финансирането на участници в проекти по BONUS, избрани чрез покани за представяне на предложения;

               е)

               спазване на правилата на Съюза относно държавните помощи, и по-специално на правилата, изложени в Рамката на Общността за държавна помощ за научни изследвания, развитие и иновации (13);

               ж)

               осигуряване на високо ниво на научна компетентност и спазване на етични принципи, съответстващи на общите принципи на Седмата рамкова програма, и придържане към принципите на равнопоставеност на половете и на интегрирането на този въпрос в политиките на Съюза, както и към принципа на устойчиво развитие.

         Член 4
   Участие на Съвместния научноизследователски център
   1.   Съвместният научноизследователски център има право на финансиране по линия на BONUS при същите условия, както отговарящите на условията структури в участващите държави.
   2.   Собствените ресурси на Съвместния научноизследователски център, които не са финансирани по линия на BONUS, не се считат за част от финансовата вноска на Съюза по смисъла на член 1.
   Член 5
   Споразумения между Съюза и BONUS EEIG
   1.   Подробните договорености за управлението и контрола на средствата и за защитата на финансовите интереси на Съюза през стратегическия етап се уреждат със споразумение за предоставяне на безвъзмездни средства, което се сключва между Комисията, действаща от името на Съюза, и BONUS EEIG, в съответствие с правилата, предвидени в настоящото решение и в Регламент (ЕО) № 1906/2006.
   2.   Подробните договорености за управлението и контрола на средствата и за защитата на финансовите интереси на Съюза през етапа на изпълнение се уреждат със споразумение за изпълнение и годишни финансови споразумения, които се сключват между Комисията, действаща от името на Съюза, и BONUS EEIG.
   Споразумението за изпълнение включва по-специално следното:

               а)

               определяне на делегираните задачи;

               б)

               разпоредба за защитата на финансовите средства на Съюза;

               в)

               условия и подробни договорености за изпълнение на задачите, включително правилата и максималните стойности при финансиране, приложими към проекти на BONUS, подходящи разпоредби за разграничаване на отговорностите и упражняване на контрол;

               г)

               правила за докладване относно изпълнението на задачите пред Комисията;

               д)

               условия за прекратяване на изпълнението на задачите;

               е)

               подробни правила за упражняване на контрол от страна на Комисията;

               ж)

               условия за използване на отделна банкова сметка и за режима на начислените лихви;

               з)

               разпоредби, които гарантират видимост на действията на Съюза по отношение на останалите дейности на BONUS EEIG;

               и)

               ангажимент за въздържане от действия, които могат да доведат до конфликт на интереси по смисъла на член 52, параграф 2 от Финансовия регламент;

               й)

               разпоредби, уреждащи правата върху интелектуалната собственост, произтичащи от дейностите по линия на BONUS, както е посочено в член 2;

               к)

               критерии, които да се използват при междинните и крайните оценки, включително посочените в член 13.

         3.   Комисията прави предварителна оценка на BONUS EEIG с цел да се убеди в наличието и правилното прилагане на процедурите и системите, посочени в член 56 от Финансовия регламент.
   Член 6
   Лихви по вноските
   Лихвите, начислени по направените за BONUS финансови вноски, се считат за приходи на BONUS EEIG и се предоставят за BONUS.
   Член 7
   Намаляване, задържане или прекратяване на изплащането на финансовата вноска на Съюза
   В случай че BONUS не се изпълнява или се изпълнява неточно, частично или със закъснение, Съюзът може да намали, задържи или прекрати изплащането на финансовата си вноска, като отчита напредъка в изпълнението на BONUS.
   В случай че участващите държави не предоставят или предоставят частично или със закъснение приноса си за финансирането на BONUS, Съюзът може да намали финансовата си вноска, като отчита размера на публичното финансиране, разпределено от участващите държави съгласно условията в споразумението за предоставяне на безвъзмездни средства, посочено в член 5, параграф 1.
   Член 8
   Защита на финансовите интереси на Съюза от страна на участващите държави
   В процеса на изпълнение на BONUS участващите държави предприемат законодателни, регулаторни, административни или други мерки, необходими за защита на финансовите интереси на Съюза. По-специално участващите държави предприемат необходимите мерки в съответствие с Финансовия регламент и Регламент (ЕО, Евратом) № 2342/2002, за да осигурят пълното възстановяване на всички суми, дължими на Съюза.
   Член 9
   Контрол от страна на Комисията и Сметната палата
   Комисията и Сметната палата на Европейския съюз имат право да извършват всички необходими проверки и инспекции за осигуряване правилното управление на финансовите средства на Съюза и за защита на финансовите интереси на Съюза срещу всякакви измами или нередности. За тази цел участващите държави и BONUS EEIG своевременно предоставят всички необходими документи на разположение на Комисията и на Сметната палата.
   Член 10
   Взаимно предоставяне на информация
   Комисията съобщава цялата относима информация на Европейския парламент, на Съвета и на Сметната палата. По искане на Европейския парламент, Съвета или Сметната палата участващите държави се приканват да предоставят на Комисията, чрез BONUS EEIG, допълнителна информация относно финансовото управление на BONUS EEIG, която да съответства на общите изисквания за представяне на доклади, предвидени в член 13.
   Член 11
   Участие на други държави-членки и асоциирани държави
   Всяка държава-членка и всяка държава, асоциирана към Седмата рамкова програма, може да се присъедини към BONUS в съответствие с критериите, предвидени в член 3, параграф 1 и параграф 3, букви д) и е). За целите на настоящото решение държавите-членки и държавите, асоциирани към BONUS, се считат за участващи държави.
   Член 12
   Участие на други държави
   Участващите държави и Комисията могат да одобрят участието на всяка друга държава при спазване на критериите, предвидени в член 3, параграф 1 и параграф 3, букви д) и е), при условие че такова участие е предвидено в съответното международно споразумение.
   Участващите държави и Комисията определят условията, при които правните субекти, които са се установили или пребивават в такава държава, имат право на финансиране по BONUS.
   Член 13
   Годишен доклад и оценка
   Комисията включва доклад за дейностите по BONUS в годишния доклад за Седмата рамкова програма, представян на Европейския парламент и на Съвета съгласно член 190 от Договора за функционирането на Европейския съюз.
   Комисията извършва междинна оценка на BONUS не по-късно от 31 декември 2014 г. Тази оценка обхваща напредъка към постигане на целите, определени в член 2 и приложение I, както и препоръките към BONUS относно най-подходящите начини за по-нататъшно повишаване на интеграцията и качеството и ефикасността на изпълнението, включително научната, управленската и финансовата интеграция, както и преценка за целесъобразността на размера на финансовите вноски на участващите държави с оглед на евентуалните потребности на техните национални научноизследователски общности. Комисията съобщава на Европейския парламент и на Съвета заключенията от своята междинна оценка, заедно с бележките си по нея.
   При приключване на участието на Съюза в BONUS, но не по-късно от 31 декември 2017 г. Комисията прави крайна оценка на BONUS. Комисията представя резултатите от тази оценка на Европейския парламент и на Съвета.
   Член 14
   Влизане в сила
   Настоящото решение влиза в сила на третия ден след публикуването му в Официален вестник на Европейския съюз.
   Член 15
   Адресати
   Адресати на настоящото решение са държавите-членки.

      Съставено в Страсбург на 22 септември 2010 година.

            За Европейския парламент

            Председател

         J. BUZEK

            За Съвета

            Председател

         O. CHASTEL

      (1)  Становище от 29 април 2010 г. (все още непубликувано в Официален вестник).

      (2)  Позиция на Европейския парламент от 16 юни 2010 г. (все още непубликувана в Официален вестник) и решение на Съвета от 12 юли 2010 г.

      (3)  ОВ L 412, 30.12.2006 г., стр. 1.

      (4)  ОВ L 400, 30.12.2006 г., стр. 86.

      (5)  ОВ L 327, 22.12.2000 г., стр. 1.

      (6)  ОВ L 164, 25.6.2008 г., стр. 19.

      (7)  ОВ L 391, 30.12.2006 г., стр. 1.

      (8)  ОВ L 248, 16.9.2002 г., стр. 1.

      (9)  ОВ L 357, 31.12.2002 г., стр. 1.

      (10)  ОВ L 312, 23.12.1995 г., стр. 1.

      (11)  ОВ L 292, 15.11.1996 г., стр. 2.

      (12)  ОВ L 136, 31.5.1999 г., стр. 1.

      (13)  ОВ C 323, 30.12.2006 г., стр. 1.

      ПРИЛОЖЕНИЕ I

         ЦЕЛИ И ИЗПЪЛНЕНИЕ НА BONUS

      1.   Цели на BONUS

      Чрез BONUS се повишава научноизследователският капацитет в региона на Балтийско море, за да се допринесе за разработването и прилагането на „подходящи за целта“ регламенти, политики и управленски практики, да се отговори ефективно на основните екологични и обществени предизвикателства, пред които регионът е изправен сега и пред които ще бъде изправен през следващите години, и да се подобрят ефикасността и ефективността на разпокъсаните понастоящем планиране и подход към научните изследвания в областта на околната среда в региона на Балтийско море чрез обединяване на научноизследователските дейности в системата на Балтийско море в дългосрочна съвместна интердисциплинарна, добре интегрирана и целенасочена многонационална програма.
      BONUS допринася и за изграждането и структурирането на европейското научноизследователско пространство в региона на Балтийско море.
      За постигането на тези цели е необходимо да се подобрят ефикасността и ефективността на разпокъсаното понастоящем планиране на научни изследвания в областта на околната среда в региона на Балтийско море чрез обединяване на научноизследователските дейности в дългосрочна съвместна интердисциплинарна, добре интегрирана и целенасочена многонационална програма в подкрепа на устойчивото развитие на региона. За целта чрез BONUS:

                  а)

                  се изработва съобразен с политиките стратегически план за научни изследвания;

                  б)

                  се подобрява устойчивата презгранична и междуотраслова координация и интеграция на публичните научноизследователски програми;

                  в)

                  се повишава научноизследователският капацитет в новите държави-членки на Съюза от балтийския регион;

                  г)

                  се създават подходящи платформи за консултации със заинтересованите страни, включително с представители на всички отрасли, имащи отношение към въпроса;

                  д)

                  се мобилизират допълнителни финансови ресурси от засиленото сътрудничество в междуотрасловите научни изследвания на системата на Балтийско море;

                  е)

                  се определят подходящи правила и ред за изпълнение, позволяващи ефективно изпълнение на BONUS чрез правен субект и управленска структура за съвместно ръководство;

                  ж)

                  се отправят интердисциплинарни, стратегически насочени съвместни покани за представяне на предложения с участие на множество партньори.

            2.   Стратегически етап

      2.1.   Цел

      По време на стратегическия етап се подготвя етапът на изпълнение. Той служи за стратегическото развитие на BONUS, за да се гарантира постигане на оптимална интеграция на научните изследвания на системата на Балтийско море. На този етап се търси засилване на участието на заинтересованите страни и групи от ползватели, за да се гарантира, че научните изследвания са от значение за политиката и управлението и че класирането по приоритет на научноизследователските теми се определя от нуждите на политиките, както и че се търси активно пълноценното участие на учените и техните научноизследователски институции и на широкия кръг заинтересовани страни.
      2.2.   Резултати

      BONUS EEIG представя на Комисията резултатите, посочени по-долу, не по късно от 15 месеца след началото на стратегическия етап.
      В процеса на постигане на тези резултати Комисията предоставя съвети и помощ при поискване от страна на BONUS EEIG. По искане на Комисията BONUS EEIG докладва за напредъка.
      2.2.1.   Стратегически план за научни изследвания

      Стратегическият план за научни изследвания се разработва и съгласува чрез консултации между участващите държави, широк кръг от заинтересовани страни и Комисията. Той представлява основата на съобразена с политиките програма. Той разширява обхвата на научните изследвания, като в допълнение към морската екосистема се включва целият басейн, така че да се вземат под внимание основните проблеми, засягащи качеството и продуктивността на екосистемите в региона на Балтийско море.
      Той включва описание на базата за сравнение и на съвременното състояние на научните изследвания на системата на Балтийско море, предоставя ясна стратегическа визия и пътна карта за постигане на набелязаните цели и посочва ориентировъчни, съобразени с политиките теми за покани за предложения, техния бюджет, график за публикуване и очаквана продължителност на проектите. Освен това той включва мерки, с които да се даде отговор на нововъзникващи потребности от научни изследвания и да се постигне напредък на панбалтийската интеграция в областта на научноизследователската дейност, а също така съдържа съвместна пътна карта за колективно използване на регионални инфраструктурни мощности и евентуално планиране на бъдещи инвестиции в тях.
      2.2.2.   Платформи за консултации със заинтересованите страни

      Въз основа на обстоен анализ на съответните заинтересовани от BONUS страни на местно, национално, регионално равнище и на равнището на Съюза се създават платформи и механизми за консултации със заинтересованите страни с цел да се засили и институционализира участието на заинтересованите страни от всички засегнати отрасли, за установяване на критични недостатъци, класиране по приоритет на научноизследователските теми и за подобрено внедряване на резултатите от научните изследвания. Това включва привличането за участие на учени, включително по други относими природни науки освен свързаните с морето, както и по дисциплини от обществените и икономическите науки, за да се гарантира необходимата мултидисциплинарност при разработването на стратегическия план за научни изследвания, на неговата стратегическа визия и на приоритетите за научни изследвания.
      Създава се форум за отраслови научни изследвания (орган от представители на министерства и други участници, занимаващи се с изследване и управление на системата на Балтийско море) като постоянен помощен орган на BONUS, натоварен с обсъждане на планирането на програмата, резултатите и нововъзникващи потребности от научни изследвания с оглед вземането на решения. Форумът улеснява и ускорява панбалтийската интеграция на научноизследователската дейност, включително съвместното използване на инфраструктурни мощности, подпомага набелязването на потребности от научни изследвания, ускорява внедряването на резултатите от научноизследователската дейност и улеснява обединяването на финансирането на научни изследвания.
      2.2.3.   Правила и ред за изпълнение

      Правилата и редът за изпълнение се отнасят до всички аспекти на осигуряването на успешното изпълнение на стратегическия план за научни изследвания. Когато е приложимо, те следват правилата на Седмата рамкова програма. Те се състоят inter alia от следните елементи:

                  а)

                  приемане на мерки (относно изготвяне на документи, установяване на процедури, наемане и обучение на персонал), изисквани съгласно Финансовия регламент за непряко централизирано управление;

                  б)

                  поемане на официални ангажименти от страна на участващите държави в размер на най-малко 48,75 милиона евро, от които максимум 25 % може да са непарични вноски под формата на ползване на инфраструктура;

                  в)

                  предоставяне на реалистична и подкрепена с доказателства оценка за стойността на непаричната вноска под формата на ползване на инфраструктура на участващите държави;

                  г)

                  съставяне на изчерпателен списък на всички инфраструктури, включително с данни за контакт с техните собственици, оператори или други компетентни органи, и неговото публикуване, както и актуализиране при необходимост;

                  д)

                  осигуряване на договарянето и въвеждането на общи правила и ред за изпълнение във връзка със споразуменията за предоставяне на безвъзмездни средства с бенефициерите по BONUS, които трябва да се сключват централно от BONUS EEIG, включително общи и договорни правила за участие, образец на споразумението за предоставяне на безвъзмездни средства, насоки за кандидатите, участниците и независимите оценители и правила за одит на бенефициерите, включително възможност тези одити да се извършват от Комисията и от Сметната палата;

                  е)

                  изграждане на подходяща управленска структура на BONUS на всички етапи на жизнения цикъл на проектите;

                  ж)

                  осигуряване на подходящо финансиране за повишаване на капацитета на BONUS EEIG от гледна точка на човешки ресурси и мултидисциплинарни експертни знания, за да бъде тя в състояние да оказва подкрепа по стратегическите аспекти, а също и по ефикасното изпълнение на BONUS;

                  з)

                  разработване на структура за финансиране на проектите по BONUS;

                  и)

                  разработване на стратегия за съобщаване и разпространение на информация, която да гарантира в най-голяма възможна степен, че резултатите и данните отговарят на изискванията на Европейската мрежа за наблюдение и данни за морската среда.

            По отношение на непаричните вноски под формата на ползване на инфраструктура през стратегическия етап се разработват специфичен подход и правила, по които участващите държави поемат ангажимент да предоставят безплатно на бенефициерите по BONUS достъп до инфраструктура и нейното ползване (по-конкретно на изследователски кораби). Разходите по ползването на тази инфраструктура не се считат за допустими разходи по проекти. Във връзка с това BONUS EEIG сключва съответни споразумения с участващите държави или със собствениците на инфраструктура, които трябва да:

                  а)

                  определят методиката за оценяване на непаричните вноски под формата на ползване на инфраструктура;

                  б)

                  гарантират, че BONUS EEIG, Комисията и Сметната палата могат да извършват одит на достъпа до инфраструктурата и на нейното ползване, както и на възникналите във връзка с това разходи;

                  в)

                  посочват, че договарящите страни докладват ежегодно относно направените разходи по предоставянето на достъп на бенефициери по BONUS до инфраструктура или по нейното ползване от страна на тези бенефициери.

            2.2.4.   Финансиране от Съюза на стратегическия етап

      Допустимите разходи се възстановяват в размер до 50 %, като за допустими се считат действителните разходи, направени от BONUS EEIG и отразени в нейната счетоводна система, които са били необходими за постигане на посочената в точка 1 цел. Допустими могат да бъдат само разходи, считано от 1 януари 2010 г., като те се определят по-точно в споразумението за предоставяне на безвъзмездни средства за стратегическия етап.
      3.   Етап на изпълнение

      Ако са спазени условията, посочени в член 3, параграф 3, буква а), и ако резултатите от предварителния одит на BONUS EEIG са положителни, Комисията и BONUS EEIG сключват споразумението за изпълнение.
      3.1.   Цели

      През етапа на изпълнение се публикуват и правят съвместни покани за представяне на предложения с цел финансиране на стратегически насочени проекти по BONUS, които отговарят на целите на BONUS. Темите се вземат от стратегическия план за научни изследвания по BONUS, като са съобразени в най-голяма възможна степен с установената пътна карта и обхващат научни изследвания, технологично развитие и дейности за обучение и/или разпространение на информация.
      3.2.   Изпълнение на проекти по BONUS

      Проектите по BONUS се изпълняват чрез транснационални проекти с множество партньори с участието на най-малко три независими отговарящи на условията правни субекта от три различни държави-членки или асоциирани държави, от които най-малко две трябва да са от участващите държави.
      Правни субекти от държавите-членки и асоциираните държави могат да получат финансиране по BONUS. Всеки консорциум, представящ предложение за проект по BONUS, може да включва участник от трета държава, при условие че може убедително да гарантира, че той разполага с ресурсите, необходими за пълното покриване на разходите по неговото участие.
      Във всяка покана за представяне на предложения ясно се посочват научните теми. Тези теми се определят от BONUS EEIG след консултация с Комисията. При определянето на темите те вземат предвид нововъзникващите потребности, резултатите от предишни приключени проекти и консултациите с широк кръг заинтересовани страни, предприети през стратегическия етап и през цялата продължителност на BONUS.
      BONUS EEIG разгласява възможно най-широко поканите за представяне на предложения, като използва подходящи информационни средства, и особено уебсайтовете на Седмата рамкова програма, и се обръща към всички заинтересовани страни, като използва специализираната преса и брошури. Поканите за представяне на предложения остават валидни за срок най-малко три месеца. Предложените в отговор на поканите проекти се представят от кандидатите централно на BONUS EEIG и се подлагат на едноетапна процедура за оценяване.
      Предложените проекти се оценяват и подбират централно въз основа на независим преглед с оглед на определени критерии за допустимост, подбор и отпускане. Основните критерии за оценяване са високото научно ниво, качеството на изпълнението и очакваното въздействие на проекта. В поканите за представяне на предложения се включват основните критерии за оценяване. Може да бъдат включени допълнителни критерии, при условие че са публикувани в поканата за представяне на предложения, не са дискриминационни и нямат предимство спрямо основните критерии за оценяване.
      BONUS EEIG гарантира, че всяко получено предложение е оценено с помощта на най-малко трима независими експерти, определени от нея въз основа на критериите, посочени в Регламент (ЕО) № 1906/2006. Всяко предложение за проект получава числова оценка. Независимите експерти проучват проектите с оглед на критериите за оценяване и им присъждат по всеки критерий числова оценка от 0 до 5 съгласно правилата за представяне на предложения и съответните процедури на Седмата рамкова програма за оценка, подбор и отпускане.
      BONUS EEIG изготвя списък за финансиране, като се придържа стриктно към резултатите от независимото оценяване. Изготвеното от независимите експерти класиране е обвързващо за разпределението на финансовите средства по BONUS.
      Административното управление на безвъзмездните средства, отпуснати на избраните проекти по BONUS, се осъществява централно под ръководството на BONUS EEIG.
      3.3.   Допълнителни дейности

      Освен управлението на BONUS съгласно точки 3.1 и 3.2 BONUS EEIG осъществява и следните дейности:

                  а)

                  редовно актуализиране на стратегическия план за научни изследвания и класиране по приоритет на научноизследователските теми с цел отчитане на нововъзникващите потребности и на резултатите от предишни приключени проекти, както и въз основа на процедурите за консултации с широк кръг заинтересовани страни, посочени в точка 2.2.2;

                  б)

                  улесняване на достъпа на транснационални и мултидисциплинарни изследователски екипи по проекти, финансирани от BONUS, до уникални научноизследователски инфраструктури и съоръжения;

                  в)

                  организиране на ефективно функционираща връзка между науката и политиката, за да се осигури оптимално внедряване на резултатите от научните изследвания;

                  г)

                  осигуряване на финансиране от участващите държави, което би гарантирало устойчивост на BONUS без финансиране от страна на Съюза в периода след приключване на BONUS;

                  д)

                  засилено сътрудничество между регионалните програми за изследвания в областта на околната среда и съответните научни общности в други европейски морски басейни;

                  е)

                  дейности по съобщаване и разпространение на информацията;

                  ж)

                  BONUS EEIG трябва да проявява инициатива за споделяне на най-добрите практики с други европейски регионални морски басейни, както и за добра обратна връзка на европейско равнище, за да се осигурят хармонизиране и рационализиране.

            3.4.   Вноски през етапа на изпълнение

      Етапът на изпълнение на BONUS се съфинансира от участващите държави и Съюза за период от най-малко пет години, докато приключи пълният жизнен цикъл на всички финансирани по BONUS проекти, при условие че Съюзът е поел ангажименти до 2013 г. и че са изпълнени всички задължения за докладване пред Комисията. Финансовата вноска на Съюза през етапа на изпълнение се равнява на паричните и непаричните вноски под формата на инфраструктура на участващите държави за проекти по BONUS, направени чрез BONUS EEIG, включително и на текущите разходи, направени от BONUS EEIG през етапа на изпълнение. Тези текущи разходи не могат да превишават 5 милиона евро.
      BONUS EEIG е получателят и администраторът на финансовата вноска на Съюза. Отделни участващи държави може да решат да управляват собственото си национално финансиране и да предназначат паричните си вноски изключително за вътрешни научни изследвания, избрани на централно ниво, или да предоставят паричните си вноски за централно управление от страна на BONUS EEIG.
      При спазване на условията, договорени в годишните финансови споразумения, посочени в член 5, параграф 2, вноската на Съюза се изплаща въз основа на доказателства, че участващите държави са платили своята парична вноска на бенефициери на BONUS или на BONUS EEIG и са предоставили непарични вноски под формата на ползване на инфраструктура за проекти по BONUS.
      BONUS EEIG носи отговорност за правилното използване на финансовите средства по BONUS, като то се установява чрез независим финансов одит на проектите, проведен от BONUS EEIG или от нейно име.
      3.5.   Финансиране на проекти по BONUS

      При спазване на член 3, параграф 3, буква е) финансирането на проекти по BONUS покрива до 100 % от допустимите разходи, които се изчисляват в съответствие с общите правила за финансиране и общите проценти за финансиране, определени от BONUS EEIG в правилата и реда за изпълнение и одобрени от Комисията в споразумението за изпълнение.

      ПРИЛОЖЕНИЕ II

         УПРАВЛЕНИЕ НА BONUS

      BONUS се управлява от BONUS EEIG чрез нейния секретариат. BONUS EEIG е изградил следните структури за целите на BONUS:

                  а)

                  ръководен комитет;

                  б)

                  секретариат;

                  в)

                  консултативен съвет;

                  г)

                  форум за отраслови изследвания; и

                  д)

                  форум на координаторите на проекти.

                  а)

                     Ръководният комитет е върховният орган на BONUS EEIG, той е нейният орган за вземане на решения и за управление на секретариата. Ръководният комитет се състои от висши служители на институциите за финансиране и управление на научните изследвания, назначени от членовете на BONUS EEIG. Той се ръководи от председател — длъжност, която се заема за една година на ротационен принцип от член на BONUS EEIG. Предишният, сегашният и бъдещият председател образуват изпълнителния комитет, който подпомага секретариата по въпроси от стратегическо значение. Като взема предвид предложенията на секретариата, ръководният комитет взема решения относно стратегическата насоченост на BONUS, включително решения за определяне и актуализиране на BONUS, за планиране на поканите за представяне на предложения, за бюджетния профил, за критериите за допустимост и подбор, за групата на оценителите, за одобряване на класирането на проектите по BONUS, които да бъдат финансирани, за наблюдението на напредъка по финансираните проекти по BONUS и за надзора за добрата и организирана работа на секретариата във връзка с BONUS.

                  б)

                     Секретариатът се ръководи от изпълнителния директор, който изпълнява решенията на ръководния комитет и действа като основен представител на BONUS както пред Комисията, така и пред различните национални агенции за финансиране. Секретариатът отговаря за цялостното координиране и наблюдение на дейностите по BONUS, за публикуването, оценяването и резултатите от поканите за представяне на предложения, а също и за наблюдението на финансираните проекти както от договорна, така и от научна гледна точка, и за докладване на постигнатия напредък пред ръководния комитет. Той отговаря също така за планирането и организирането на консултации със заинтересовани страни и с консултативния съвет и за последващото им отразяване в стратегическия план за научни изследвания, както и за насърчаването на ефективното взаимодействие между науката и политиката.

                  в)

                     Консултативният съвет подпомага ръководния комитет и секретариата. Той се състои от учени с добра международна репутация, представители на съответните заинтересовани страни, включително например от отраслите на туризма, възобновяемите източници на енергия, рибарството и аквакултурите, морския транспорт, доставчиците на технологии и биотехнологии, както и промишлените и обществените организации с интереси в тези отрасли, други интегрирани научноизследователски програми за региона на Балтийско море, както и представителите на други европейски морски региони. Той предоставя независими съвети, насоки и препоръки по научни и политически въпроси във връзка с BONUS, включително съвети относно целите, приоритетите и насоката на действие на BONUS, начините за подобряване на резултатите от научните изследвания на BONUS, включително по отношение на тяхното получаване и качество, изграждането на капацитет, свързването в мрежа и значението на извършваната работа за постигане на целите на BONUS. Той съдейства също така за използването и разпространението на резултатите от BONUS.

                  г)

                     Форумът за отраслови изследвания се състои от представители на министерства и други участници, занимаващи се с научни изследвания и управление на системата на Балтийско море. Той се свиква веднъж годишно под формата на консултативна среща, на която се обсъждат резултатите от BONUS и нововъзникващи потребности от научни изследвания с оглед вземането на решения. Той служи като форум за ускоряване на панбалтийската интеграция на научноизследователската дейност, включително съответните отраслово финансирани научни изследвания, както и използването и планирането на съвместни инфраструктури.

                  д)

                     Форумът на координаторите на проекти се състои от координатори на проекти, финансирани по линия на BONUS. Той подпомага секретариата по въпроси относно научното координиране на BONUS, обединяването и обобщаването на резултатите от научните изследвания.


title: 2010/529/ЕС: Решение на Европейския парламент от 5 май 2010 година относно приключването на сметките на Европейската агенция по лекарствата за финансовата 2008 година

text:
               25.9.2010

               BG

               Официален вестник на Европейския съюз

               L 252/168

         РЕШЕНИЕ НА ЕВРОПЕЙСКИЯ ПАРЛАМЕНТ
   от 5 май 2010 година
   относно приключването на сметките на Европейската агенция по лекарствата за финансовата 2008 година
   (2010/529/ЕС)
   ЕВРОПЕЙСКИЯТ ПАРЛАМЕНТ,
   като взе предвид окончателните годишни отчети на Европейската агенция по лекарствата за финансовата 2008 година,
   като взе предвид доклада на Сметната палата относно годишните отчети на Европейската агенция по лекарствата за финансовата 2008 година, придружен от отговорите на Агенцията (1),
   като взе предвид препоръката на Съвета от 16 февруари 2010 г. (5827/2010 – C7-0061/2010),
   като взе предвид член 276 от Договора за ЕО и член 319 от Договора за функционирането на Европейския съюз,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,
   като взе предвид Регламент (ЕО) № 726/2004 на Европейския парламент и на Съвета (3) за създаване на Европейска агенция по лекарствата, и по-специално член 68 от него,
   като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 (4), и по-специално член 94 от него,
   като взе предвид член 77 и приложение VI към своя правилник,
   като взе предвид доклада на Комисията по бюджетен контрол и становището на Комисията по околна среда, обществено здраве и безопасност на храните (A7-0078/2010),

               1.

               Одобрява приключването на сметките на Европейската агенция по лекарствата за финансовата 2008 година.

               2.

               Възлага на своя председател да предаде настоящото решение на изпълнителния директор на Европейската агенция по лекарствата, на Съвета, Комисията и Сметната палата и да осигури публикуването му в Официален вестник на Европейския съюз (серия L).

            Председател

         Jerzy BUZEK

            Генерален секретар

         Klaus WELLE

      (1)  ОВ C 304, 15.12.2009 г., стр. 27.

      (2)  ОВ L 248, 16.9.2002 г., стр. 1.

      (3)  ОВ L 136, 30.4.2004 г., стр. 1.

      (4)  ОВ L 357, 31.12.2002 г., стр. 72.


title: 2010/537/ЕС: Решение на Европейския парламент от 5 май 2010 година относно приключването на сметките на Европейската фондация за обучение за финансовата 2008 година

text:
               25.9.2010

               BG

               Официален вестник на Европейския съюз

               L 252/186

         РЕШЕНИЕ НА ЕВРОПЕЙСКИЯ ПАРЛАМЕНТ
   от 5 май 2010 година
   относно приключването на сметките на Европейската фондация за обучение за финансовата 2008 година
   (2010/537/ЕС)
   ЕВРОПЕЙСКИЯТ ПАРЛАМЕНТ,
   като взе предвид окончателните годишни отчети на Европейската фондация за обучение за финансовата 2008 година,
   като взе предвид доклада на Сметната палата относно годишните отчети на Европейската фондация за обучение за финансовата 2008 година, придружен от отговорите на Фондацията (1),
   като взе предвид препоръката на Съвета от 16 февруари 2010 г. (5827/2010 – C7-0061/2010),
   като взе предвид член 276 от Договора за ЕО и член 319 от ДФЕС,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,
   като взе предвид Регламент (ЕО) № 1339/2008 на Европейския парламент и на Съвета от 16 декември 2008 г. за създаване на Европейска фондация за обучение (преработена версия) (3), и по-специално член 17 от него,
   като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 (4), и по-специално член 94 от него,
   като взе предвид член 77 и приложение VI към своя правилник,
   като взе предвид доклада на Комисията по бюджетен контрол и становището на Комисията по заетост и социални въпроси (A7-0083/2010),

               1.

               Одобрява приключването на сметките на Европейската фондация за обучение за финансовата 2008 година.

               2.

               Възлага на своя председател да предаде настоящото решение на директора на Европейската фондация за обучение, на Съвета, Комисията и Сметната палата и да осигури публикуването му в Официален вестник на Европейския съюз (серия L).

            Председател

         Jerzy BUZEK

            Генерален секретар

         Klaus WELLE

      (1)  ОВ C 304, 15.12.2009 г., стр. 136.

      (2)  ОВ L 248, 16.9.2002 г., стр. 1.

      (3)  ОВ L 354, 31.12.2008 г., стр. 82.

      (4)  ОВ L 357, 31.12.2002 г., стр. 72.


title: Решение (ЕС) 2016/827 на Комисията от 20 май 2016 година за подновяване на мандата на Европейската група по етика в науката и новите технологии

text:
               26.5.2016

               BG

               Официален вестник на Европейския съюз

               L 137/22

         РЕШЕНИЕ (ЕС) 2016/827 НА КОМИСИЯТА
   от 20 май 2016 година
   за подновяване на мандата на Европейската група по етика в науката и новите технологии
   ЕВРОПЕЙСКАТА КОМИСИЯ,
   като взе предвид Договора за Европейския съюз и Договора за функционирането на Европейския съюз,
   като има предвид, че:

               (1)

               В член 2 от Договора за Европейския съюз се утвърждават ценностите, на които се основава Съюзът, а в член 6 на Хартата на основните права се придава правна стойност, еднаква с тази на Договорите, и се постановява, че основните права са общи принципи на правото на Съюза.

               (2)

               На 20 ноември 1991 г. Европейската комисия реши да включи етиката в процеса на вземане на решения по политиките на Общността в областта на научните изследвания и технологичното развитие, като създаде Група на съветниците по етичните последици от биотехнологиите (ГСЕПБ).

               (3)

               На 16 декември 1997 г. Комисията реши да замести ГСЕПБ с Европейска група по етика в науката и новите технологии (ЕГЕ), като разшири мандата на групата и включи всички области на приложение на науката и технологиите. Впоследствие мандатът на ЕГЕ бе подновяван неколкократно, като за последно това стана с Решение 2010/1/ЕС на Комисията (1). Понастоящем е уместно мандатът да бъде подновен за срок от пет години, след което да бъдат назначени нови членове.

               (4)

               Задачата на ЕГЕ е да предоставя на Европейската комисия насоки в областта на етиката, по искане на Комисията или по своя собствена инициатива след съгласуване с Комисията. Комисията може да насочва вниманието на ЕГЕ към етични въпроси, които според Европейския парламент и Съвета са от важно значение.

               (5)

               Следва да се определят правила за оповестяване на информация от страна на членовете на групата.

               (6)

               Личните данни следва да се обработват в съответствие с Регламент (ЕО) № 45/2001 на Европейския парламент и на Съвета (2).

               (7)

               Решение 2010/1/ЕС следва да се отмени,

         ПРИЕ НАСТОЯЩОТО РЕШЕНИЕ:
   Член 1
   Мандат
   Мандатът на Европейската група по етика в науката и новите технологии, наричана по-долу „ЕГЕ“, се подновява за срок от пет години.
   Член 2
   Задача
   Задачата на ЕГЕ е да съветва Комисията по етични въпроси във връзка с науката и новите технологии и в по-широк план — относно последиците от развитието в тези области върху обществото, или по искане на Комисията или по искане на председателя на групата, съгласувано със службите на Комисията. С оглед на това групата:

               а)

               набелязва, определя и разглежда етични въпроси, породени от развитието в областта на науката и технологиите;

               б)

               предоставя насоки под формата на анализи и препоръки с цел да се насърчи етично разработване на политики в ЕС, при надлежно спазване на Хартата на основните права на Европейския съюз.

         Член 3
   Консултации
   Комисията може да се консултира с групата по всякакви въпроси в областта, посочена в член 2. В този смисъл Комисията може да насочва вниманието на групата към етични въпроси, които според Парламента и Съвета са от важно значение.
   Член 4
   Членство — назначаване
   1.   ЕГЕ може да има до 15 членове. Членовете трябва да имат компетентност в областта, посочена в член 2.
   2.   Избраните членове служат в личното си качество. Те съветват Комисията в интерес на обществеността, без да зависят от външно влияние. Членовете своевременно информират Комисията за конфликт на интереси, който може да засегне тяхната независимост.
   3.   Членовете се назначават от председателя на Комисията по предложение на комисаря по въпросите на научните изследвания, науката и иновациите, след като са подали кандидатури в отговор на покана за изразяване на интерес за членство в ЕГЕ и след процедура на подбор, която се осъществява под надзора на комитета за определяне на членове въз основа на критериите, определени в параграфи 4 и 6 от настоящия член.
   4.   Когато предлага състава на ЕГЕ, комитетът за определяне на членове се стреми да осигури, доколкото е възможно, високо равнище на експертен опит и плурализъм, балансирано географско представителство, както и балансирано представителство на съответните области на интерес и ноу-хау, като взема предвид конкретните задачи на ЕГЕ, вида на необходимите експертни познания и получените отговори на поканата за изразяване на интерес. ЕГЕ е независима, плуралистична и мултидисциплинарна.
   5.   Всеки от членовете на ЕГЕ се назначава за срок от две и половина години. В края на този срок назначението може да бъде подновено. Членовете на ЕГЕ се назначават най-много за три мандата.
   6.   При подбора на кандидатите за членове на групата ще бъдат взети предвид следните фактори и критерии:

               а)

               Съставът на групата трябва да гарантира предоставянето на независими становища с най-високо качество, съчетаващи мъдрост и прозорливост. Надеждността на резултатите от работата на групата се основава на уравновесеното разпределение на качествата между жените и мъжете в състава ѝ, като групата съвместно трябва да отразява разнообразието от гледни точки в Европа. Равновесието между половете трябва да се спазва стриктно, като се вземат надлежно под внимание възрастовото равновесие и географското разпределение на членския състав.

               б)

               Членовете на групата трябва да са международно признати експерти, с доказани постижения и опит на европейско и световно равнище.

               в)

               Членовете трябва да отразяват широкия интердисциплинарен характер на мандата на групата, обхващащ аспекти на философията и етиката, естествените и социалните науки и правото. Те обаче не трябва да възприемат себе си като представители на определена дисциплина, мироглед или научноизследователско направление, а трябва да притежават широта на възгледите, обуславяща способността на групата да разбира в своята съвкупност значимите текущи и нововъзникващи направления на развитие, включително интер-, транс- и мултидисциплинарни аспекти, както и необходимостта от консултации в областта на етиката на европейско равнище.

               г)

               Наред с доказаната си репутация членовете на групата в своята съвкупност трябва да разполагат с опит при предоставянето на консултации в областта на етиката за целите на определяне на политиката, който е придобит в широк кръг от държави членки, както и на европейско и международно равнище.

               д)

               Групата трябва да включва членове с опит в органи като консултативни съвети и комитети, правителствени съветници, съветници в национални съвети по етика, университети и научноизследователски институти. Може да се окаже от полза групата да включва членове с опит в повече от една страна, както и членове от държави извън Европейския съюз.

         7.   Подборът на членовете на ЕГЕ се прави въз основа на публична покана за изразяване на интерес, в която са посочени редът и условията за подаване на пълно заявление. Комисията публикува поканата на уебсайта Europa. Ще бъде осигурена също връзка от регистъра на експертните групи към Комисията и други подобни органи (наричан по-долу „регистър на експертните групи“) към уебсайта Europa.
   8.   Кандидатури могат да се подават, при условие че кандидатът спазва реда и условията за подаването на пълно заявление.
   9.   Списъкът на членовете на ЕГЕ се публикува от Комисията в регистъра на експертните групи.
   10.   Подходящи кандидати, които не са били назначени съгласно параграф 2 от настоящия член, се включват в списък на резервите. Председателят на Комисията може да назначава членове от списъка на резервите.
   11.   Ако даден член вече не е в състояние да допринася ефективно за работата на групата, ако подаде оставка или не отговаря на условията, посочени в член 339 от Договора за функционирането на Европейския съюз, председателят на Комисията може да назначи негов заместник от списъка на резервите за оставащия срок от мандата на първоначално назначения член.
   Член 5
   Начин на работа
   1.   Генерална дирекция „Научни изследвания и иновации“, в тясно сътрудничество с председателя на ЕГЕ, отговаря за координирането и организирането на работата на ЕГЕ и за осигуряване на нейния секретариат.
   2.   ЕГЕ избира с обикновено мнозинство председател и заместник-председател измежду своите членове за срока на своя мандат.
   3.   Членовете на ЕГЕ и поканените експерти спазват задълженията за запазване на професионална тайна, установени в Договорите, и правилата за тяхното прилагане, както и в правилата на Комисията относно сигурността, свързани със защитата на класифицирана информация на ЕС, установени в решения (ЕС, Евратом) 2015/443 (3) и (ЕС, Евратом) 2015/444 (4) на Комисията. Ако те не спазват тези задължения, Комисията може да предприеме всякакви подходящи мерки.
   4.   Работната програма на ЕГЕ, включително анализи на етичността, предложени от ЕГЕ по собствена инициатива, се съгласуват с Комисията. Всяко искане за анализ на етичността трябва да включва параметрите на поискания анализ. Когато иска консултация от ЕГЕ, Комисията определя срок за нейното предоставяне.
   5.   Становищата на ЕГЕ включват набор от препоръки. Те се основават на преглед на най-новите научно-технически постижения в съответната област, както и на задълбочен анализ на съответните етични въпроси. Съответните служби на Комисията се уведомяват за препоръките, направени от ЕГЕ.
   6.   ЕГЕ работи в дух на колегиалност, като се стреми да постигне консенсус между членовете си. ЕГЕ приема свой процедурен правилник въз основа на стандартния процедурен правилник за експертните групи със съгласието на представителя на Комисията. Работните процедури трябва да са насочени към гарантиране на активното участие на всички членове на групата в нейната дейност.
   7.   ЕГЕ обичайно провежда своите срещи в помещения на Комисията съобразно с възможностите и графика на Комисията. ЕГЕ се среща поне 6 пъти на всеки 12 месеца, като това включва около дванадесет работни дни годишно. Допълнителни срещи могат да се организират, когато е необходимо, със съгласието на представителя на Комисията.
   За целите на подготовката на анализи на ЕГЕ и в рамките на наличните ресурси представителят на Комисията може да:

               —

               кани експерти и представители на НПО или представителни организации, когато това е уместно, за обмен на възгледи при възникване на конкретна необходимост. Комисията може също така да посочва външни експерти, които временно да участват в работата на ЕГЕ при конкретна необходимост, ако счете, че това е необходимо, за да бъде обхванат широкият спектър от етични въпроси, свързани с напредъка в науката и новите технологии,

               —

               започва проучвания с цел събиране на необходимата научна и техническа информация,

               —

               позволява да бъдат създадени работни групи за разглеждане на специални въпроси,

               —

               установява тесни връзки с представители на различни органи по етика в държавите членки и трети държави.

         Освен това Комисията организира обществена кръгла маса по всяко от становищата на ЕГЕ, с цел да насърчи диалога и да повиши прозрачността. ЕГЕ установява тесни връзки с отделите на Комисията, засегнати от темите, по които работи групата.
   8.   Групата се стреми към постигане на консенсус. Когато обаче дадено становище не бъде прието единодушно, в него се посочват всички различаващи се гледни точки (като „мнение на малцинството“) заедно с имената на изразилите несъгласие членове. Становището се предава на председателя на Комисията или на представител, определен от него. След приемането на всяко становище то незабавно се публикува и се предоставя на Европейския парламент и на Съвета на Европейския съюз.
   9.   Ако оперативните обстоятелства налагат консултацията по определен въпрос да се предостави по-бързо, отколкото би било възможно чрез приемането на становище, могат да бъдат изготвяни кратки изявления или други анализи, като при необходимост след това се представя по-обстоен анализ под формата на становище и се осигурява прозрачност както при всяко друго становище. Изявленията ще бъдат публикувани и ще се предоставят на разположение на уебсайта на ЕГЕ. Като част от своята работна програма и съгласувано с представителя на Комисията, ЕГЕ може да актуализира дадено становище, ако счете това за необходимо.
   10.   Разискванията на ЕГЕ са поверителни. След съгласуване с представителя на Комисията ЕГЕ може, с обикновено мнозинство на своите членове, да вземе решение да предостави достъп на обществеността до своите обсъждания.
   11.   Всички документи, свързани с дейностите на ЕГЕ (например дневен ред, протоколи от заседанията, становища и представени от участниците материали), се предоставят или в регистъра на експертните групи, или чрез връзка от регистъра към специализиран уебсайт. Допускат се изключения при публикуването, когато се счита, че оповестяването на даден документ ще засегне защитата на обществени или частни интереси съгласно разпоредбите на член 4 от Регламент (ЕО) № 1049/2001 на Европейския парламент и на Съвета (5).
   12.   Отчет за дейността на ЕГЕ се изготвя преди края на мандата, като отговорен за него е председателят. Докладът се публикува и се предава в съответствие с условията, определени в параграф 11.
   Член 6
   Разходи за заседанията
   1.   Участниците в дейностите на ЕГЕ не получават възнаграждение за извършваните от тях услуги.
   2.   Пътните и дневните разходи за събранията на ЕГЕ се възстановяват от Комисията съгласно действащите разпоредби.
   3.   Тези разходи се възстановяват в рамките на наличните бюджетни кредити, отпуснати по годишната процедура за разпределение на ресурсите.
   Член 7
   Заключителни разпоредби
   Настоящото решение ще бъде публикувано в Официален вестник на Европейския съюз и влиза в сила в деня след деня на публикуването му в Официален вестник на Европейския съюз. Решение 2010/1/ЕС се отменя.

      Съставено в Брюксел на 20 май 2016 година.

            За Комисията

            Председател

         Jean-Claude JUNCKER

      (1)  Решение 2010/1/ЕС на Комисията от 23 декември 2009 година за подновяване на мандата на Европейската група по етика в науката и новите технологии (ОВ L 1, 5.1.2010 г., стр. 8).

      (2)  Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (ОВ L 8, 12.1.2001 г., стр. 1).

      (3)  Решение (ЕС, Евратом) 2015/443 на Комисията от 13 март 2015 г. относно сигурността в Комисията (ОВ L 72, 17.3.2015 г., стр. 41).

      (4)  Решение (ЕС, Евратом) 2015/444 на Комисията от 13 март 2015 г. относно правилата за сигурност за защита на класифицираната информация на EC (ОВ L 72, 17.3.2015 г., стр. 53).

      (5)  Регламент (ЕО) № 1049/2001 на Eвропейския парламент и на Съвета от 30 май 2001 година относно публичния достъп до документи на Европейския парламент, на Съвета и на Комисията (ОВ L 145, 31.5.2001 г., стр. 43).